google/wiki40b huggingface dataset:
Σπύρος Πιζάνης

Βιογραφικά στοιχεία

Πατέρας του ήταν ο διακοσμητής Στέφανος Πιζάνης, στον οποίο, πολλές φορές είχε ανατεθεί η ρεστορασιόν των τοιχογραφιών του «Αχιλλείου» και του Δημοτικού Θεάτρου της Κέρκυρας.
Ο Πιζάνης σπούδασε στη Ρώμη. Ο Φώτος Γιοφύλλης που μας δίνει αρκετές πληροφορίες γι' αυτόν στην «Ιστορία της Νεοελληνικής Τέχνης», λέει ότι έκανε σπουδές και στην Αθήνα, στη Σχολή Καλών Τεχνών. Ο Γιοφύλλης μαθήτεψε στην ιδιωτική σχολή του Πιζάνη, που λειτούργησε από το 1905 ως το 1907. Πριν από το 1905, από το 1900 περίπου, ο Πιζάνης δίδασκε ζωγραφική στη βραδινή Σχολή της Κέρκυρας, που την επιχορηγούσε το Υπουργείο Παιδείας της Ιταλίας. Μαθητής του Πιζάνη εκείνο τον καιρό ήταν κι ο Επαμεινώνδας Θωμόπουλος, που μετά έγινε Ακαδημαϊκός. Ο Σπύρος Πιζάνης είναι ένας από τους ζωγράφους που, μαζί με τον Βικέντιο Μποκατσιάμπη και τον Περικλή Τσιριγώτη, φέρανε τον εμπρεσσιονισμό στην Ελλάδα...«μέσω Ιταλίας».
Στα 1907 φεύγει από την Κέρκυρα και πάει στη Σμύρνη, αναλαμβάνοντας εκεί τη διεύθυνση της Ιταλικής Σχολής, στην οποία δίδαξε ζωγραφική και σχέδιο. Στη Μικρασία έμεινε ως το 1920. Από κει, κατόπιν, με την οικογένειά του, θα εγκατασταθεί στη Ρώμη αφοσιωμένος  στην τέχνη του.
«Η τέχνη του Πιζάνη - γράφει ο ιστορικός Φ. Γιοφύλλης - ήτανε η πιο προχωρημένη μέσα στους γύρω του Κερκυραίους ζωγράφους. Τα ύπαιθρά του έχουν ατμόσφαιρα και φως και είναι  εξαιρετικά αποδομένα». Είτε με λάδι, είτε με ακουαρέλα δουλεύει ο Πιζάνης, πάντα διαφαίνεται το ενδιαφέρον του για το χρωματικό αποτέλεσμα. Στο έργο του «Μπουνάρ», όπως και στη «Γέφυρα του Σεβδίκιοϊ»,  οι αναζητήσεις του εκφράζουν σαφώς απόψεις χρωματικές. Οι βενετσιάνικες ακουαρέλες του,που μερικές βρίσκονται στη Δημοτική Πινακοθήκη της Κέρκυρας, κρατούν κείνη την υγρασία του θέματος και της ύλης τους.
Έργα του Πιζάνη βρίσκονται σκόρπια σήμερα, εκτός από την Κέρκυρα, στη Σμύρνη, την Άγκυρα, τη Γένοβα κι αλλού. Τα περισσότερα, όμως, υπάρχουν στη Ρώμη, όπου έζησε ως το τέλος της ζωής του. Πέθανε το 1927.
Ο γιος του Σπ. Πιζάνη, ο Βιττόριο Πιζάνι, ήταν κι αυτός ένας πολύ γνωστός στην Ιταλία ζωγράφος. Συνεργάστηκε επί χρόνια με την εβδομαδιαία επιθεώρηση Λα Τριμπούνα Ιλλουστράτα, στα εξώφυλλα της οποίας εικονογραφούσε τα επίκαιρα διεθνή γεγονότα. Από τα αντιπροσωπευτικά του έργα είναι η σύνθεση  Η καταβύθιση του αυστριακού θωρηκτού «Βίριμπους Ουνίτις» για την οποία τιμήθηκε με βραβείο του ιταλικού κράτους.
Αββάς Κωνσταντίνος

Υπόθεση

Ένας αγαθός εφημέριος, στο χωριό Λουγκβάλ, ο αββάς Κωνσταντίνος, ασκεί επί 30 χρόνια τα καθήκοντα του πνευματικού πατέρα και προστάτη των χωρικών, όταν ξαφνικά πληροφορείται ότι κληρονόμος της σεβαστής φίλης του της Μαρκησίας του Λουγκβάλ είναι μια νεαρή Αμερικανίδα, η κυρία Σκωτ, άλλοτε ηθοποιός του ιπποδρόμου και φυσικά «αιρετική», (τύγχανε Διαμαρτυρόμενη), και η οποία όμως από μια ιδιαίτερη ιδιοτροπία αγόρασε από τους πραγματικούς κληρονόμους τα κτήματα της Μαρκησίας και μαζί μ΄ αυτά σχεδόν και ολόκληρο το χωριό.

Το πολύ χειρότερο όμως ήταν ότι η αιρετική ηθοποιός που εν τω μεταξύ απέκτησε ήδη θαυμαστή της κάποιο νεαρό «γλετζέ», τον Πωλ Λαβαρδέν, αποφάσισε να εγκατασταθεί στο πύργο του Λουγκβάλ και να «δηλητηριάσει» έτσι, με το πιο ύπουλο τρόπο τα χρηστά και αγνά ήθη της τοπικής κοινωνίας των χωρικών.

Ο Αββάς Κωνσταντίνος απαρηγόρητος και απελπισμένος αναμένει τη μοιραία καταστροφή. Παρ΄ όλους όμως τους φόβους του, τελικά η μοιραία κυρία Σκωτ κατακτά και αυτόν, και μάλιστα πολύ ευκολότερα, αφού αποδεικνύεται στη συνέχεια ότι δεν είναι μόνο χαριτωμένη, ελεήμων και γενναιόδωρη αλλά συμβαίνει, κατόπιν αποκάλυψης, να είναι και Καθολική, καταγόμενη από Καθολικούς γονείς του Καναδά και όχι αιρετική όπως νόμιζαν όλοι.
Αμβρόσιος Ζωγράφος

Σύνοψη

Γεννήθηκε στην Αίγινα την 15η Μαρτίου 1960, όπου και ολοκλήρωσε τις εγκύκλιες σπουδές του. Το 1983 έλαβε το πτυχίο της Θεολογικής Σχολής του Πανεπιστημίου Αθηνών. Διάκονος χειροτονήθηκε το 1985 και Πρεσβύτερος το 1991.
Ως κληρικός υπηρέτησε στην Ιερά Μητρόπολη Νικαίας (υπεύθυνος Γραφείου Νεότητος και του ιδιαιτέρου Γραφείου του αειμνήστου Μητροπολίτου Νικαίας κυρού Γεωργίου Παυλίδου) και στην Ιερά Μητρόπολη Μονεμβασίας και Σπάρτης. Κατά τα έτη 1988-1989 εργάσθηκε στην περιώνυμο βιβλιοθήκη και πινακοθήκη της Ιεράς Μονής του Θεοβαδίστου Όρους Σινά. Το διάστημα 1991-1993 με υποτροφία της Ιεράς Αρχιεπισκοπής Αμερικής μετεξεπαιδεύθηκε στην Θεολογική Σχολή του Τιμίου Σταυρού Βοστώνης, Η.Π.Α., από όπου έλαβε το δίπλωμα Th.M. (Πατρολογίας) και κατά τα έτη 1993-1996, με υποτροφία της Θεολογικής Σχολής του Princeton (PTS), παρακολούθησε μεταπτυχιακές σπουδές στην εν λόγω Σχολή και στο Princeton University, και έλαβε το δίπλωμα Th.M. (Εκκλησιαστικής Ιστορίας και Ιστορίας Τέχνης), εργαζόμενος παραλλήλως για την συγγραφή της διδακτορικής διατριβής του.
Κατά τα έτη των μεταπτυχιακών σπουδών του στην Αμερική (1991-1996), υπηρέτησε αφ’ ενός μεν ως περιοδεύων ιεροκήρυξ στις ελληνορθόδοξες Κοινότητες της περιοχής New England, απεσταλμένος υπό της Ιεράς Μητροπόλεως Βοστώνης, αφ’ ετέρου δε ως εφημέριος στις Ελληνορθόδοξες Κοινότητες Αγίας Βαρβάρας και Αγίας Τριάδος.
Την 21ην Δεκεμβρίου 1998 αναγορεύθηκε αριστούχος Διδάκτωρ της Θεολογικής Σχολής του Πανεπιστημίου Αθηνών και την 23ην Δεκεμβρίου του ιδίου έτους μετέβη στην Κορέα για να εργασθή ιεραποστολικώς στην εν Κορέα Ορθόδοξο Εκκλησία, στην οποία υπηρέτησε ως ιερατικός προϊστάμενος του Καθεδρικού Ι. Ναού Αγίου Νικολάου Σεούλ και ως Πρωτοσύγκελλος της νεοϊδρυθείσης Ιεράς Μητροπόλεως Κορέας.
Την 21ην Δεκεμβρίου 2005 εξελέγη υπό της Αγίας και Ιεράς Συνόδου του Οικουμενικού Πατριαρχείου Βοηθός παρά τω Μητροπολίτη Κορέας Επίσκοπος, υπό τον τίτλον της πάλαι ποτε διαλαμψάσης Επισκοπής Ζήλων.
Την 28ην Μαΐου 2008 εξελέγη υπό της Αγίας και Ιεράς Συνόδου του Οικουμενικού Πατριαρχείου Μητροπολίτης Κορέας.
Παραλλήλως προς την εκκλησιαστική διακονία του στη Ιερά Μητρόπολι Κορέας υπηρετεί και ως Καθηγητής στο νεοσύστατο Τμήμα Ελληνικών και Βαλκανικών Σπουδών του Πανεπιστημίου HUFS.
Disney's Hercules

Πλοκή

Το παιχνίδι ακολουθεί το σενάριο της ταινίας, όπου ο ημίθεος Ηρακλής μαθαίνει ότι είναι ο γιος του θεού Δία. Για να επιστρέψει στον Όλυμπο, δίπλα στους υπόλοιπους θεούς και στη θέση που πραγματικά του αρμόζει, πρέπει να αποδείξει ότι είναι πραγματικός ήρωας. Στην περιπέτεια αυτή, σώζει τη Μεγάρα από τον κένταυρο Νέσσο. Εμπόδιο στο δρόμο του για την επιστροφή στον Όλυμπο στέκεται ο θεός του Κάτω Κόσμου, Άδης, ο οποίος στέλνει τους Τιτάνες για να τον σκοτώσουν.

Τρόπος παιχνιδιού

Ο σκοπός του παιχνιδιού είναι να επιστρέψει ο Ηρακλής ως θεός στον Όλυμπο. Το παιχνίδι χρησιμοποιεί δισδιάστατα γραφικά, και ανήκει στο είδος πλατφόρμας. Είναι διαθέσιμα τρία επίπεδα δυσκολίας, τα Beginner, Medium, και Herculean. Η υγεία του χαρακτήρα εμφανίζεται σε μία μπάρα στην πάνω αριστερή γωνία της οθόνης. Η μπάρα μπορεί να μεγαλώσει όταν ο παίκτης μαζεύει τις φιγούρες δράσης του Ηρακλή, ενώ η υγεία του χαρακτήρα αναπληρώνεται με την κατανάλωση του χυμού Herculade. Το βασικό όπλο του Ηρακλή είναι το σπαθί, ενώ ακόμη μπορεί να ρίξει και μπουνιά, η οποία είναι δυνατότερη ανάλογα με το πόση ώρα πατιέται το ανάλογο κουμπί. Στο παιχνίδι μπορούν να βρεθούν αναβαθμίσεις όπλων, γνωστές ως Δώρα των Θεών (Gifts of the Gods), και συγκεκριμένα το Lightning Sword, το Fireball Sword και το Sonic Sword. Υπάρχει, επίσης, και η αναβάθμιση αορατότητας με τη μορφή ενός κράνους, το οποίο κάνει τον Ηρακλή αόρατο και άτρωτο για λίγα δευτερόλεπτα. Οι αναβαθμίσεις έχουν περιορισμένο αριθμό χρήσεων, και όταν η ενέργειά τους τελειώσει, δεν μπορούν να χρησιμοποιηθούν ξανά. Σε πολλά επίπεδα, βρίσκονται κρυμμένα γράμματα τα οποία, αν συλλεχθούν, θα σχηματίσουν τη λέξη HERCULES, και τότε επιτρέπουν στον παίκτη να επανεμφανιστεί (spawn) αμέσως στο επόμενο επίπεδο, αντί να ξεκινήσουν το επίπεδο από την αρχή. Επιπλέον, υπάρχουν τέσσερα κρυμμένα αγγεία σε κάθε αποστολή τα οποία, αν συλλεχθούν, θα δώσουν στον παίκτη ένα password του εκάστοτε επιπέδου, το οποίο μπορεί να μεταφέρει τον παίκτη απευθείας στο επίπεδο, αν εισαχθεί στην αρχική οθόνη του παιχνιδιού. Κατά τη διάρκεια του παιχνιδιού, ο παίκτης έρχεται αντιμέτωπος με διάφορα αφεντικά (bosses), τα περισσότερα από τα οποία δεν μπορούν να νικηθούν με τυπικό τρόπο μάχης, και απαιτούν από τον παίκτη να χρησιμοποιήσει συγκεκριμένες δράσεις για να τα νικήσει. Μεταξύ των αφεντικών είναι ο κένταυρος Νέσσος, ο Μινώταυρος, οι Άρπυιες, η Ύδρα, η Γοργόνα και ο Άδης. Στο παιχνίδι εμφανίζονται και αρκετοί Τιτάνες και ένας Κύκλωπας τους οποίους, ωστόσο, δεν μπορεί να πολεμήσει άμεσα ο παίκτης.

Κυκλοφορία

Η εκδοχή για το PlayStation επανακυκλοφόρησε το 1998 από τη Majesco Sales με E rating, και με τις λέξεις Action Game να λείπουν από τον τίτλο.
Στις 8 Μαρτίου του 2011, το παιχνίδι επανακυκλοφόρησε ως PSOne Classic στο PlayStation Store.

Υποδοχή

Το GameSpot βαθμολόγησε το παιχνίδι με 7,6/10 χαρακτηρίζοντάς το ως "ένα παιχνίδι που δεν πρέπει να χάσετε", τα γραφικά ως εντυπωσιακά και τη μουσική του φανταστική.
Πασκάλ Βερλάιν

Απόσπαση στη Sauber

Στις 3 Ιανουαρίου του 2017 ανακοινώθηκε πως ο Βερλάιν θα συνεχίσει την καριέρα του στη Sauber. Λίγες μέρες νωρίτερα συζήτησε με το μη εκτελεστικό Πρόεδρο της Mercedes Νίκι Λάουντα και συμφωνήθηκε να αποσπαστεί στη Sauber για το 2017.

Το ατύχημα στον Αγώνα των Πρωταθλητών εξ' αιτίας του οποίου ο Βερλάιν έχασε τα 2 πρώτα Γκραν Πρι του φετινού Πρωταθλήματος και τις Χειμερινές δοκιμές εξέλιξης στη Βαρκελώνη

Στις 22 Ιανουαρίου ο Βερλάιν έλαβε μέρος στον Αγώνα των Πρωταθλητών στη διάρκεια του οποίου ενεπλάκη σε ατύχημα στο οποίο τραυματίστηκε στην πλάτη. Εξ' αιτίας του τραυματισμού του αυτού, δε συμμετείχε στις Χειμερινές δοκιμές εξέλιξης στη Βαρκελώνη οι οποίες πραγματοποιήθηκαν από 27 Φεβρουαρίου μέχρι και 5 Μαρτίου. Επίσης δε συμμετείχε στα 2 πρώτα Γκραν Πρι του Πρωταθλήματος τα οποία έγιναν σε Αυστραλία και Κίνα. Στο 1ο βέβαια συμμετείχε μόνο στις 2 πρώτες περιόδους ελεύθερων δοκιμαστικών την Παρασκευή 24 Μαρτίου. Νωρίς το πρωί του Σαββάτου 25 Μαρτίου η επικεφαλής της Sauber Μονίσα Κάλτενμπορν έκρινε πως ο Βερλάιν δε θα μπορούσε να βγάλει ολόκληρτο το Γκραν Πρι επειδή του έλειπαν προπονήσεις. Τη θέση του για το υπόλοιπο του τριημέρου του Γκραν Πρι Αυστραλίας όσο και στο Γκραν Πρι Κίνας πήρε ο Ιταλός αναπληρωματικός οδηγός της Ferrari Αντόνιο Τζιοβινάτσι. Ο Βερλάιν επέστρεψε κανονικά στο Γκραν Πρι του Μπαχρέιν.
Μεσογειακοί Αγώνες 1971

Οι VI Μεσογειακοί Αγώνες διεξήχθησαν στη Σμύρνη της Τουρκίας από τις 6 ως τις 17 Οκτωβρίου 1971. Συμμετείχαν 1.362 αθλητές: 1.235 άνδρες και 127 γυναίκες από 15 χώρες της Μεσογείου σε 18 αθλήματα.
Κώστας Γαλανόπουλος

Σε συλλογικό επίπεδο

Προέρχεται από την Ακαδημία του Κενταύρου Βριλησσίων. Στη συνεχεια πήγε στα τμήματα υποδομών της ΑΕΚ. Αγωνίστηκε για πρώτη φορά με την πρώτη ομάδα στις 31 Μαϊου 2016 στο παιχνίδι των πλέι οφ με τον Πανιώνιο και από το καλοκαίρι του 2016 αποτελεί μέλος της πρώτης ομάδας, όντας εκ των βασικών παικτών της ΑΕΚ σε Ελλάδα και Ευρώπη. Στο πρωτάθλημα 2016-17 είχε 27 εμφανίσεις και 3 γκολ σε Πρωτάθλημα και Κύπελλο, ενώ συνεχίζει μέχρι και τη σεζόν 2019-20 να είναι μέσα στις βασικές επιλογές για την ενδεκάδα.
630 Ευφημία

Φυσικά χαρακτηριστικά

Η μέση διάμετρος της Ευφημίας εκτιμάται σε 17,21 ± 0,9 χιλιόμετρα (από δεδομένα του IRAS), ενώ η μάζα της σε 7 τρισεκατομμύρια τόνους για μέση πυκνότητα 2,7 gr/cm³. Με βάση αυτή τη μάζα, η επιτάχυνση της βαρύτητας στον ισημερινό της Ευφημίας εκτιμάται σε 0,6 cm/sec² περίπου (1600 φορές μικρότερη από την αντίστοιχη γήινη), ενώ η ταχύτητα διαφυγής σε 11 m/sec (40 χιλιόμετρα την ώρα). O φασματικός τύπος της είναι S (λιθώδης), ενώ το άλβεδό της είναι 0,238. Η Ευφημία περιστρέφεται γύρω από τον εαυτό της μία φορά κάθε 79 ώρες και 11 λεπτά, μία εξαιρετικά αργή περιστροφή για αστεροειδή. Η μέση θερμοκρασία στην επιφάνειά της εκτιμάται σε 110 ως 105 βαθμούς Κελσίου υπό το μηδέν, ενώ η μέγιστη μπορεί να φθάνει τους μείον 26 βαθμούς Κελσίου.
Νόμος 3522/2006

Ο νόμος του ελληνικού κράτους 3522/06 (ΦΕΚ 276/22-12-06) αποκαλείται συχνά ο "νέος επενδυτικός νόμος". Στην ουσία αποτελεί τροποποίηση του νέου αναπτυξιακού νόμου 3299/04 (ΦΕΚ 261 Α'/23-12-2004).
Οι αλλαγές που επέφερε σε σχέση με τον 3299/04 έγκεινται κυρίως στο διαχωρισμό της χώρας σε τρεις περιοχές ενίσχυσης επενδυτικών σχεδίων (έναντι τεσσάρων), και στα ποσοστά των ενισχύσεων ανάλογα με την περιοχή και το ύψος της επένδυσης.
Πριήνη

Μυθικοί χρόνοι

Οι πρώτοι μύθοι για την ίδρυση της πόλης αναφέρουν ότι η Πριήνη οικίσθηκε αρχικά από τους Ίωνες αποίκους, ηγέτης των οποίων ήταν ο Αίπυτος, ο γιος του Νηλέα, (που ήταν γιος του βασιλιά της Αθήνας Κόδρου), και που είχε χτίσει τη Μίλητο. Φαίνεται ότι ο πληθυσμός της πόλης αυξήθηκε θεαματικά όταν εγκαταστάθηκαν σ' αυτήν νέοι άποικοι από τη Βοιωτία με ηγέτη τον Φιλητά. Γι' αυτό, λόγω των Βοιωτών, λεγόταν και Κάδμη.

Κλασικοί χρόνοι

Αφότου ιδρύθηκε, η πόλη δέχτηκε πολλές επιθέσεις από τους γηγενείς γείτονές της, τους Κάρες. Περί τον 8ο αιώνα π.Χ. κατελήφθη από τον βασιλιά των Λυδών, τον Άρδυ. Αλλά σύντομα η πόλη αποτίναξε την κυριαρχία των Λυδών, ενώ περί τον 6ο αιώνα π.Χ. έφτασε στη μεγαλύτερη ακμή της, κυβερνώμενη από τον Βία τον Πριηνέα, έναν από τους επτά σοφούς της αρχαίας Ελλάδας, κατέλαβε δε περίοπτη θέση στην Ιωνική συμπολιτεία (Ιωνική Δωδεκάπολη). Αργότερα, στα χρόνια του μεγάλου βασιλέως Κύρου της Περσίας, το 545 π.Χ., η πόλη καταλήφθηκε από τους Πέρσες όπως και οι άλλες πόλεις-κράτη της Δωδεκάπολης. Παρά ταύτα η Πριήνη κατάφερε να διατηρήσει την πολιτειακή της οργάνωση και υπό περσική επικυριαρχία, πληρώνοντας φόρους και προσφέροντας στρατιώτες.

Ελληνιστικοί χρόνοι

Μετά τους Περσικούς Πολέμους περί το 404 π.Χ.. η Πριήνη φέρεται να σύρεται στη συμμαχία της Δήλου. Την ίδια εποχή είχε γίνει το μήλο της έριδος μεταξύ των Σαμίων και των Μιλησίων. Κατά την εκστρατεία του στην Ασία ο Μέγας Αλέξανδρος ευεργέτησε πολλαπλώς την Πριήνη, απαλλάσσοντάς την από την κηδεμονία της Αθήνας και χρηματοδοτώντας την κατασκεύη του ναού της πόλης όπως μαρτυράται και από την επιγραφή της Πριήνης. Έφτιαξε μάλιστα και τον κύριο ναό της πόλης, τον περίφημο ναό της Πολιάδος Αθηνάς.

Μετά το θάνατο του Μ. Αλεξάνδρου η πόλη περιήλθε στους Επιγόνους του. Την έλεγχαν άλλοτε οι Σελευκίδες, άλλοτε οι Πτολεμαίοι. Σύντομα όμως ανέκτησε την αυτονομία της χάρη στον πλούτο της και στο εμπόριο που είχε αναπτύξει. Οι έριδες επανήλθαν με τους Μιλησίους, τους Σαμίους και τους βασιλιάδες της Περγάμου, μέχρι που τελικά την κατέλαβε ο βασιλιάς της Καππαδοκίας Αριαράθης ο οποίος τη λεηλάτησε.

Βυζαντινοί - μεταβυζαντινοί χρόνοι

Την καταστροφή όμως διαδέχτηκε η ανάκαμψη κατά τη ρωμαϊκή περίοδο. Ιδιαίτερα στα χρόνια του Βυζαντίου η Πριήνη γνώρισε νέες ημέρες προόδου και πλούτου. Ως πόλη της Βυζαντινής Αυτοκρατορίας η Πριήνη υπαγόταν αρχικά στο Θέμα των Θρακησίων, αργότερα στο Θέμα της Σάμου, ενώ εκκλησιαστικά στη Μητρόπολη Εφέσου. Ο επίσκοπος της Πριήνης έφερε τον τίτλο "Επίσκοπος Πριηνέων πόλεως των Ασιανών επαρχίας", ή "Επίσκοπος Πριήνης".

Κατά τον 13ο αιώνα η Πριήνη υποτάχθηκε στους Σελτζούκους και στη συνέχεια στους Τούρκους, οι οποίοι την ονόμασαν "Σαμσούν Καλεσί", προσδιορίζοντας περισσότερο την οχύρωση της ακρόπολης. Από τον αιώνα εκείνο η πόλη άρχισε σιγά - σιγά να καταστρέφεται μέχρι που εξαφανίστηκε ολοκληρωτικά.
Πτολεμαίος Μεμφίτης

Βιογραφικά Στοιχεία

Ο Πτολεμαίος γεννήθηκε το 144 π.Χ. κατά τη διάρκεια των τελετών ενθρόνισης του πατέρα του στη Μέμφιδα. Για να εορταστεί η ευχάριστη αυτή σύμπτωση έλαβε το όνομα Πτολεμαίος Μεμφίτης. Αναγορεύτηκε σε διάδοχο του θρόνου πριν το Σεπτέμβριο του 142 π.Χ., οπότε και αφιερώθηκε ο μεγάλος ναός στο Εντφού. Λίγα χρόνια αργότερα τα μέλη της οικογένειάς του ήρθαν σε σύγκρουση μεταξύ τους και η μητέρα του, Κλεοπάτρα Β΄, πήρε υπό τον έλεγχό της την Αλεξάνδρεια το 131 π.Χ. Ο αλεξανδρινός όχλος προσπάθησε να βάλει φωτιά στο παλάτι και ο Πτολεμαίος Η' αναγκάστηκε να τραπεί σε φυγή. Κατέφυγε στην Κύπρο μαζί με τη δεύτερη σύζυγό του (και κόρη της Κλεοπάτρας Β΄ από τον πρώτο της γάμο) την Κλεοπάτρα Γ΄, τα παιδιά που είχαν αποκτήσει μαζί και το μικρό Πτολεμαίο Μεμφίτη. 
Κατά τη διάρκεια της επανάστασης η χώρα διαιρέθηκε στα δύο και οι αντιμαχόμενες παρατάξεις κατάφεραν πλήγματα η μία στην άλλη. Κάποια στιγμή, ο λαός της Αλεξάνδρειας, αγανακτισμένος από την κίνηση του Πτολεμαίου Η' να θανατώσει ένα νόθο γιο του, γκρέμισε όλα τα αγάλματα του Φαραώ από την πόλη. Ο Πτολεμαίος Η' το εξέλαβε ως προσταγή της Κλεοπάτρας Β' και για να την εκδικηθεί θανάτωσε το νεαρό Μεμφίτη ανάμεσα στον Μάρτιο και τον Σεπτέμβριο του 130 π.Χ., τεμάχισε το σώμα του και το έστειλε σε ένα κουτί στην Αλεξάνδρεια, σαν μακάβριο δώρο για τα γενέθλια της Βασίλισσας.
Σημειώνεται πως για τους μελετητές υπάρχει κάποια σύγχυση ανάμεσα στους Πτολεμαίο Μεμφίτη, το νόθο γιο του που προαναφέρθηκε και τον Πτολεμαίο Ζ΄ Νέο Φιλοπάτορα, καθώς τόσο ο Πτολεμαίος Η' όσο και ο προκάτοχός του Πτολεμαίος ΣΤ΄ είχαν παραπάνω από έναν γιους με αυτό το όνομα.
Κλήμης Βεγκέσλαος της Σαξονίας

Βιογραφία

Ήταν ο πέμπτος γιος του Αυγούστου Γ΄ της Πολωνίας και, ως Φρειδερίκου-Αυγούστου Β΄, εκλέκτορα της Σαξονίας και της Μαρίας-Γιοζέφας των Αψβούργων, κόρης του Ιωσήφ Α΄ αρχιδούκα της Αυστρίας και βασιλιά της Ουγγαρίας, Βοημίας & Γερμανίας.
Τζων Λημνιάτης

Προσωπική ζωή

Γεννήθηκε στην Αθήνα στις 24 Ιουνίου 1967. Στην εφηβική του ηλικία αγωνίστηκε σε διάφορες τοπικές ποδοσφαιρικές ομάδες του Καναδά. Διαμένει στο Λαβάλ στο Κεμπέκ. Είναι παντρεμένος με την Μαίρη Λημνιάτη και έχουν μια κόρη. Ξάδελφός του είναι ο πρώην καλαθοσφαιριστής και νυν προπονητής Γιώργος Λημνιάτης.

Επαγγελματική πορεία

Μετά την έναρξη της επαγγελματικής του πορείας στον χώρο του ποδοσφαίρου το 1987, αγωνίστηκε σε δύο τοπικές ομάδες της Οττάβας, την Ότταβα Πάιονιρς και την Όταβα Ίντρεπιντ. Έπειτα αγωνίστηκε στην Α' Εθνική Κατηγορία με τα χρώματα του Άρη τις αγωνιστικές περιόδους από το 1988 έως το 1992, καθώς και στην Β΄ Εθνική Κατηγορία με τα χρώματα του Παναιτωλικού την αγωνιστική περίοδο 1992 με 1993. Στην συνέχεια, επιστρέφει στον Καναδά και υπογράφει με την Ιμπάκτ ντε Μονρεάλ, στην οποία παρέμεινε από το 1993 έως το 1998 με 126 συμμετοχές και 2 τέρματα, ενώ μετά από μια παύση δύο αγωνιστικών περιόδων, επέστρεψε στην ποδοσφαιρική ομάδα του Μόντρεαλ για ακόμα μια αγωνιστική περίοδο, συμπληρώνοντας συνολικά 151 συμμετοχές και 13.976 λεπτά στα ποδοσφαιρικά γήπεδα. Ο Λημνιάτης αγωνίστηκε και σε εξωτερικά και το εσωτερικά βορειοαμερικανικά πρωταθλήματα της Α' Κατηγορίας (A-League) και το Εθνικό Επαγγελματικό Πρωτάθλημα Ποδοσφαίρου (National Professional Soccer League) με την Ιμπάκτ και το Κάνσας Σίτι Αττάκ την αγωνιστική περίοδο 1995 με 1996. Το 1999, αγωνίστηκε ως δανεικός από την ομάδα του Μόντρεαλ στην Τσάρλεστον Μπάτερι.

Διακρίσεις

Το 1994, έλαβε τον τίτλο του «A-League Rookie of the Year» και το 1996 αλλά και το 1997 του «Αμυντικού της Χρονιάς». Κατά την διάρκεια της Ολυμπιακής Λαμπαδηδρομίας ενόψει των Θερινών Ολυμπιακών Αγώνων το 2004, υπήρξε λαμπαδηδρόμος μαζί με άλλες προσωπικότητες της ελληνικής κοινότητας της πόλης.
Βροχογράφος

Ο Βροχογράφος ανήκει στα επίγεια μετεωρολογικά όργανα και πρόκειται για αυτόνομη συσκευή που καταγράφει διάφορα βροχομετρικά στοιχεία επί εβδομαδιαίας βάσης εξ ου και η ονομασία του "εβδομαδιαίος βροχογράφος".
Ο Βροχογράφος είναι μια μεταλλική κυλινδρική κατασκευή όπως το βροχόμετρο, που συλλέγει το όμβριο νερό, με επιπρόσθετο εσωτερικό ωρολογιακό τύμπανο (κύλινδρο), όπου επί της χάρτινης ταινίας την οποία φέρει καταγράφεται με ακίδα συνδεδεμένη με πλωτήρα τόσο το ύψος της βροχής, όσο και η διάρκεια, επομένως και την ένταση της βροχόπτωσης, (παρόμοια με τον υγρογράφο).

Η χάρτινη αυτή ταινία είναι διαγραμμισμένη σε 29 κάθετα τμήματα (κατά ημερομηνία) και οριζόντια ανά χιλιοστά. Όταν το ύψος της βροχής φθάσει τα 10 χιλιοστά, τότε αυτή αδειάζει αυτόματα και εφόσον η βροχή συνεχίζεται τούτο επαναλαμβάνεται και η νεότερη ένδειξη προστίθεται στη προηγούμενη.
Αγελτρούδη

Βιογραφία

Ήταν κόρη του Αντέλχις πρίγκιπα του Μπενεβέντο και της Αδελτρούδης. 
Έκανε γάμο με τον Γουίδωνα Γ΄ δούκα του Σπολέτο, που το 889 έγινε βασιλιάς της Λομβαρδίας ("Ιταλίας") και το 891 της Φραγκίας ("Αγίας Ρωμαϊκής Αυτοκρατορίας"). Αυτός απεβίωσε το 894 και τον διαδέχθηκε ο γιος τους Λαμβέρτος Β΄. Η Αγελτρούδη συνόδευσε τον 14ετή γιο της στη Ρώμη, για να επικυρωθεί η εκλογή του από τον πάπα Φομόζο, που όμως υποστήριζε τον διεκδικητή Αρνούλφο των Καρολιδών βασιλιά της Λοθαριγγίας και της Ανατολικής Φραγκίας. Ο Αρνούλφος ήταν γιος του Καρλομάνου βασιλιά της Λομβαρδίας και ανιψιός του Καρόλου Γ΄ του Παχύ, βασιλιά της Φραγκίας & Λομβαρδίας. Ήταν 3ος εξάδελφος του Γουίδωνα Γ΄, καθώς και οι δύο ήταν απόγονοι του Καρλομάγνου.
Το 896 ο Αρνούλφος βάδισε στη Ρώμη και στέφθηκε σε αντιπαράθεση με τον Λάμπερτ. Η Αγελτρούδη και ο Λαμβέρτος Β΄ κατέφυγαν στο Σπολέτο. Σύντομα ο Αρνούλφος έπαθε καρδιακή προσβολή και παρέλυσε· ο Φορμόζος απεβίωσε. Η Αγελτρούδη αμέσως παρενέβη, για να εξασφαλίσει την εξουσία της, στη Ρώμη και εξέλεξε τον υποψήφιό της ως πάπα Στέφανο ΣΤ΄. Έπειτα από απαίτηση δική της και του γιου της, έγινε εκταφή του Φορμόζου και δίκη, όπου καταδικάστηκε και ρίφθηκε στον Τίβερη: είναι η Σύνοδος του Πτώματος.
Τζέιμς Μόρρις

Βιογραφία

Γεννήθηκε στη Βαλτιμόρη (Baltimore) στην πολιτεία Μέρυλαντ (Maryland) των ΗΠΑ το 1947. Σπούδασε στο Peabody Conservatory και συνέχισε τις σπουδές στο Philadelphia Academy of Vocal Arts.
Πολιορκία των Αθηνών (1821)

Η εξέλιξη των γεγονότων

Στην Αττική περί την 25η Απριλίου οι κάτοικοι της επαρχίας αυτής με επικεφαλής τον Μελέτιο Βασιλείου από την Χασιά, τον καπετάν Θανάση Σκουρτανιώτη από τα Δερβενοχώρια και με 600 περίπου άνδρες μπήκαν στην Αθήνα και την απελευθέρωσαν, ενώ οι Τούρκοι κάτοικοι έμειναν κλεισμένοι στην ακρόπολη. Στο μεταξύ ήλθαν και άλλοι Αιγινήτες, Κείοι (Θερμιώτες), Υδραίοι και Κεφαλλονίτες, γύρω στις τρεις χιλιάδες όλοι μαζί και διατήρησαν την πολιορκία. Μερικοί Τούρκοι όμως κατάφεραν να διασπάσουν την πολιορκία και να ξεφύγουν στην Εύβοια, όπου βρίσκονταν ο Ομέρ Βρυώνης και ο Καρύστιος Ομέρ Βέης. Ο τελευταίος είχε καταστρέψει τους Έλληνες στην επαρχία Καρύστου και είχε πυρπολήσει την Κύμη. Οι Ομέρ Βρυώνης και Ομέρ Βέης, αν και αντιμετώπιζαν δυσκολίες στην Εύβοια με τους επαναστατημένους Έλληνες, έφτασαν στην Αττική και  ενίσχυσαν τους πολιορκημένους. Οι Έλληνες αμέσως διαλύθηκαν, καταφεύγοντας στον Πειραιά, την Ελευσίνα και Αίγινα. Οι Τούρκοι, γύρω στις 20 Ιουλίου, στρατοπέδευσαν στα Πατήσια, και μετά μπήκαν στην Αθήνα, έλυσαν την πολιορκία και έδωσαν τροφές στους πολιορκημένους. Ο Ομέρ Βρυώνης παρέμεινε στην Αττική, καταστρέφοντας και αφανίζοντας τους Έλληνες χωρίς διαλογή, ενώ ο Ομέρ Βέης με τετρακόσιους Καρυσινούς Τούρκους επέστρεψε στην Χαλκίδα.
Βασίλειο των Νανγιούε

Ιστορία

Ο Κινέζος τυχοδιώκτης Ζάο Τούο συμμάχησε με την φυλή των Γιούε, ιδρύοντας το κράτος των Νανγιούε. Πρώτος τους βασιλιάς στέφτηκε ο Ζάο Τούο που βασίλευσε μέχρι το 137 π.Χ., έτος του θανάτου του σε ηλικία 103 ετών. Ο Ζάο,πολεμούσε κατά την διάρκεια της βασιλείας του κυρίως τους Κινέζους της Δυναστείας Χαν. Το βασίλειο, καταλύθηκε το 113 π.Χ., από τους Κινέζους Χαν και 150 χρόνια αργότερα, το 40 μ.Χ., οι αδελφότητες Τρουνγκ θα ανεξαρτητοποιήσουν προσωρινά το Βιετνάμ.
Αλέξανδρος Θεοδοσιάδης

Βιογραφία

Γεννήθηκε στην Ιστιαία της Εύβοιας.
Πολιτεύτηκε με την ΕΡΕ και στις εκλογές του 1958 εξελέγη βουλευτής Α΄ Θεσσαλονίκης. Επανεξελέγη στην ίδια εκλογική περιφέρεια το 1961 ,  το 1963 και το 1964.
Χρημάτισε υφυπουργός Οικισμού (4 Νοεμβρίου - 17 Νοεμβρίου 1961) και στη συνέχεια υφυπουργός Δημοσίων Έργων (17 Νοεμβρίου 1961 - 19 Ιουνίου 1963) στην κυβέρνηση του Κωνσταντίνου Καραμανλή.
Για τελευταία φορά ήταν μέλος της κυβέρνησης (ως υπουργός Βιομηχανίας) στην τελευταία κυβέρνηση πριν τη χούντα, τον Απρίλιο του 1967.
Υπήρξε μέλος του Δ.Σ. της ΔΕΘ. 
Ήταν παντρεμένος με τη Μαρία Ωρολογά και είχαν 2 γιους.
Απεβίωσε σε ηλικία 73 ετών. Κηδεύτηκε στις 23 Απριλίου 1977 και η ταφή έγινε στο νεκροταφείο Ευαγγελιστρίας.